OBH 3026/1999.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A Vas Népe című lap 1997. július 29-i száma "Ólomszennyezés az ablak alatt" címmel cikket közölt a szombathelyi Zanati úti MÉH-telepről. A cikk szerint a MÉH-telep évek óta környezetszennyező tevékenységet folytat, mellyel a telep közelében lakók életkörülményeit nagymértékben rontja.

Az állampolgári jogok országgyűlési biztosáról szóló 1993. évi LIX. törvény 16. § (2) bekezdésében kapott felhatalmazással élve a fenti cikk alapján OBH/6425/1997. számon vizsgálatot folytattam a szombathelyi MÉH-telep működése tárgyában.

A vizsgálati megállapításaimat tartalmazó, 1998. október 1-én kelt jelentésemben - tekintettel a helyszíni ellenőrzések során esetenként tapasztalt hiányosságokra - felkértem Szombathely Megyei Jogú Város jegyzőjét, hogy fokozottan gondoskodjon a telephely tevékenységének környezetvédelmi szabályozásától rendelkező 50.645-2/1993. számú határozatban foglalt kötelezettségek betartásának ellenőrzéséről.

Tekintettel arra, hogy erre a felkérésre választ nem kaptam, ugyanakkor információim szerint a sérelmezett állapot továbbra is fennáll, arra kértem Szombathely Megyei Jogú Város Jegyzőjét, hogy az 1993. évi LIX. törvény 18. § (2) bekezdése alapján tájékoztasson a Polgármesteri Hivatal 1998. október 1-óta megtett intézkedéseiről. Kértem, hogy válaszában térjen ki a telep más, megfelelő helyre költözésével kapcsolatos, az Észak-dunántúli MÉH Nyersanyaghasznosító Rt-vel folytatott tárgyalások eredményére is.

A megállapított tényállás

1998. október 1-től a Polgármesteri Hivatal Kommunális és Környezetvédelmi Irodája az alábbi ellenőrzéseket végezte:
- 1998. november 6-án bejelentés érkezett, hogy a MÉH telepen lángvágás történik a védőterületnek kijelölt helyen a telep É-i kerítésétől 6,5 m-re. Intézkedésként a Polgármesteri Hivatal felszólította a MÉH Rt. vezérigazgatóját az alaphatározat (50.645-2/1993.) 3. pontjában foglaltak betartására.
- 1998. november 18-án bejelentés alapján ellenőrzést végzett a Polgármesteri Hivatal. A helyszíni szemlét végző köztisztviselő a kijelölt védőtávolságon belüli hegesztés megszüntetésére szólította fel a telep vezetőjét.
- 1999. április 2-án ismételt panaszbejelentés alapján újabb helyszíni ellenőrzésre került sor. A telepen 1 db mobil fémprés gépet üzemeltettek a kijelölt védőtávolságon kívül.

Az ÁNTSZ 1998. október 12 - november 2. között imissziós vizsgálatokat végzett a szomszédos ingatlanon. A szabvány szerinti vizsgálatok határérték alatti eredményeket mutattak.

1998. december 1-én a Polgármesteri Hivatalban tartott megbeszélésen - melyen Szombathely Megyei Jogú Város Polgármestere, a Környezetvédelmi Szakmai Bizottság tagja, egy önkormányzati képviselő, valamint a MÉH Rt. elnök-vezérigazgatója, a Társaság kereskedelmi és műszaki igazgatója, valamint a szombathelyi MÉH telep vezetője vett részt -  a megjelentek arra a megállapításra jutottak, hogy a panaszok megszűnése a telep más helyre költözésével érhető el.

A présgépet 1999. április 6-án is üzemeltették, de még aznap elszállították a telephelyről. A panasszal érintett egyik lakó birtokvédelmi eljárást kezdeményezett a présgép üzemeltetésével kapcsolatban.

A Nyugat-dunántúli Környezetvédelmi Felügyelőség 1999. április 13-án 3 éves időtartamra szóló működési engedélyt adott a Zanati úti MÉH telep részére az alábbi feltételekkel:
1. Az engedély a határozat jogerőre emelkedésétől számított 3 évig érvényes.
2. Az egyik mintavételi hely kiugróan magas ólomtartalmú talaját - amely közegészségügyi megítélés szerint egészségkárosodás fennállásának veszélyét jelentheti - az ÁNTSZ Vas Megyei Intézetének előírása szerint ártalmatlanítást biztosítva el kell távolítani.
3. A feltárás során létesített 3 db talajvíz megfigyelő kút vizsgálatát negyedévenként - első ízben 1999. június 30-ig - el kell végezni.
4. A működési engedély meghosszabbítása csak a tevékenység olyan korlátozása, illetve védelmi intézkedések megvalósítása esetén lehetséges, amelyek biztosítják a lakóövezeti funkciók zavartalanságát és további feltételként a csapadékvíz beszivárgását gátló térburkolat és vízelvezetés valósul meg.

Az első fokú környezetvédelmi hatóság 1999. május 20-án módosította a működési engedélyt az alábbiak szerint:
1. A korábbi határozatban nevesített mintavételi pont környezetében 3-5 m2-en a felszínközeli 20-30 cm talajréteget - ártalmatlanítását biztosítva - kell kicserélni tiszta talajjal, vagy kaviccsal. Az ÁNTSZ és a Felügyelőség képviselői a helyszínen ellenőrzik a beavatkozást és ha szemmel látható rendellenességet nem tapasztalnak, eltekintenek a vizsgálati bizonyítási igénytől.
2. A működési engedély meghosszabbítása csak a tevékenység jelenleg is hatályos korlátozásainak betartása esetén, az Rt. által vállalt védelmi intézkedések (konkrétan: zöldövezet kialakítás, zaj- és porterhelés csökkentése, hétvégi munka kiiktatása, túlórák minimalizálása), továbbá a csapadékvíz beszivárgását gátló térburkolás és vízelvezetés megvalósításával lehetséges.

A Polgármesteri Hivatal az ellenőrzések alkalmával a panaszbejelentések alapját képező lángvágási tevékenység helyének megváltoztatására tett felszólításokat, bár ez a tevékenység az alaphatározat egyik pontjának sem mond ellent.

A MÉH telep kitelepítésével kapcsolatban a Polgármesteri Hivatal jegyzője az alábbi felvilágosítást adta.

A Zanati út 5. szám alatti 7704. hrsz-ú 2612 m2 alapterületű telephely tulajdonosa gazdálkodó szervezet, melyben az önkormányzatnak tulajdonosi érdekeltsége nincs. A lakossági panaszok miatt az önkormányzat 1996. óta többször is kísérletet tett arra, hogy MÉH telep létesítésére alkalmas ingatlant ajánljon az Rt. részére.

A Puskás Tivadar utcai 7294/6. hrsz-ú 9034 m2 alapterületű beépítetlen ingatlant az Rt. 1996. április 25-én azzal utasította vissza, hogy gazdasági helyzetük a megközelítőleg 50 millió forintba kerülő beruházás megvalósítását nem teszi lehetővé.

Az Rt. 1997. február 24-én a fenti önkormányzati tulajdonú ingatlan és a telephely cseréjére tett ajánlatot. A képviselő-testület Gazdasági Bizottsága határozatában az ajánlatot - a forgalmi értékbecslésre tekintettel - nem fogadta el. Az értékbecslés szerint az önkormányzat tulajdonában álló iparterület forgalmi értéke 13.860.000 Ft, míg a Zanati út 5. szám alatti felépítményes ingatlan forgalmi értéke - figyelmen kívül hagyva a talajszennyeződés értékcsökkentő hatását - 15.233.000 Ft.

Ezt követően az Önkormányzat a fenti forgalmi értékek elfogadásával azzal a feltétellel tett új ajánlatot, hogy a Zanati út 5. szám alatti ingatlan vonatkozásában a forgalmi értéket csökkenteni kell a talajszennyeződés becsült mentesítési költségével, vagy az Rt-nek kell saját költségén gondoskodnia a mentesítésről. A Társaság az önkormányzat ajánlatára választ nem adott, időközben az önkormányzat a szóban forgó ingatlant értékesítette.

Az Rt. 1998. június 11-én bejelentette vételi szándékát a Puskás Tivadar utcai 7285. hrsz-ú 1 ha 1520 m2 területű, önkormányzati tulajdonú, szántó művelési ágú ingatlanra. Ez az ingatlan a Claudius Ipari Park Kft. használatába adott ingatlanok egyike, amelyet az Önkormányzat a Kft. mással folytatott tárgyalásai miatt az Rt. részére felajánlani nem tudott.

Felajánlott ugyanakkor az Önkormányzat egy másik, szintén az említett Kft. használatában álló, 1 ha 9585 m2 nagyságú, szántó művelési ágú (hrsz.: 8109/7.) önkormányzati tulajdonú ingatlant a Jávor utcában, melynek közelében a munkavégzéshez az Rt. által szükségesnek tartott iparvágány is található. Az 1998. július 21-én elküldött ajánlatra az Rt. írásban nem válaszolt.

1999. május 13-án az Rt. a Jávor utcai 8109/7. hrsz-ú és a Puskás Tivadar utcai 7285. hrsz-ú, a működés szempontjából megfelelőnek tartott ingatlan áráról és az adásvétel feltételeiről érdeklődött. Mivel a Kincstári Vagyonkezelő Igazgatóság igénye miatt mindkét ingatlan per alatt áll, az elidegenítésükről az Önkormányzatnak egyelőre nem áll módjában tárgyalni.

Iparvágány hiánya miatt a 10442/4 hrsz-ú 5866 m2 területű 12.905.000 Ft. forgalmi értékű ingatlan az Rt. igényeinek feltehetően nem felel meg.

Az érintett alkotmányos jogok és az ügy jogszabályi háttere

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban.

A Magyar Alkotmány 2. § (1) bekezdése szerint a Magyar Köztársaság független, demokratikus jogállam.

A 70/D. § (1) bekezdése kimondja, hogy a Magyar Köztársaság területén élőknek joguk van a lehető legmagasabb színtű testi és lelki egészséghez.

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése úgy rendelkezik, hogy az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. A törvény 29. § (1) bekezdésének f) pontja értelmében hatóság az igazságügyi szerv, kivéve a bíróság.

A vizsgálat megállapításai

Szombathely Megyei Jogú Város Polgármesteri Hivatalának Jegyzőjétől a korábban lefolytatott vizsgálatom befejezése óta megtett intézkedésekről, valamint a telep más, megfelelő helyre költözésével kapcsolatos, az Észak-dunántúli MÉH Nyersanyaghasznosító Rt-vel folytatott tárgyalások eredményéről kértem tájékoztatást.

A Jegyző a megkeresésben hozzá intézett kérdésekre minden részletre kiterjedő, mellékletekkel alátámasztott felvilágosítással szolgált.

1998. október 1-óta a Polgármesteri Hivatal képviselői több alkalommal tartottak helyszíni ellenőrzést a telephelyen. A védőterületnek kijelölt helyen végzett lángvágás miatt a Hivatal felszólította a Társaság vezérigazgatóját a telephely tevékenységének környezetvédelmi szabályozásáról szóló 50.645-2/1993. számú határozat 3. pontjának betartására, míg a kijelölt védőtávolságon belüli hegesztés észlelésekor az ellenőrzést végző köztisztviselő a tevékenység megszűntetésére hívta fel a telephely vezetőjét. Az 1999. április 2-án tartott ellenőrzés alkalmával az üzemeltetett fémprés a kijelölt védőtávolságon kívül működött.

Az ÁNTSZ által 1998. őszén végzett imissziós vizsgálatok eredménye határérték túllépést nem mutatott.

A jegyzői tájékoztató levél és a MÉH teleppel kapcsolatban 1999. június 3-án tartott megbeszélésről készült emlékeztető alapján megállapítható, hogy peres eljárás van folyamatban, melynek tárgya a folyamatos birtokháborítás és értékcsökkenés. Az 1993. évi LIX. törvény 29. § (1) bekezdésének f) pontja az állampolgári jogok országgyűlési biztosának nem teszi lehetővé, hogy jogerős, vagy folyamatban lévő bírósági ügyben vizsgálatot folytasson, ezért további vizsgálatra hatáskör hiányában az ügy ezen részét illetően nincs lehetőségem.

A MÉH telep megfelelő helyre költözésével kapcsolatban megállapítható, hogy az Önkormányzat több alkalommal ajánlott fel cseretelket. A csere létrejöttének meghiúsulása a fentebb ismertetett körülmények miatt nem róható fel az Önkormányzatnak.

Álláspontom szerint a probléma megnyugtató és végleges megoldása a telep mielőbbi elköltözésével érhető el, hiszen annak működése - függetlenül a határértéket meghaladó, vagy az alatti kibocsátástól - zavarólag hathat a környezetében élő emberekre. Az ingatlanok cseréje polgári jogi kategória, a tulajdonosok, jelen esetben az Önkormányzat és a MÉH Rt. megállapodásától függ. Az Országgyűlési Biztos vizsgálati jogosultságát tulajdonosi vagy tulajdonjoggal összefüggő döntések nem alapozzák meg

Megállapítottam, hogy a Polgármesteri Hivatal a telep működésével kapcsolatos bejelentések alapján lefolytatott ellenőrzések alkalmával igyekezett rászorítani a Telep vezetését az előírások betartására. Az Önkormányzat cseretelkek felajánlásával tett kísérletet a telep más, megfelelő helyre költözésének előmozdítására.

Mindezen körülmények alapján eljárásom során alkotmányos jogokkal kapcsolatos visszásságot nem állapítottam meg, azonban a korábbi jelentésemben foglaltakhoz hasonlóan ismételten felkérem Szombathely Megyei Jogú Város Polgármesteri Hivatalának Jegyzőjét, hogy fokozottan gondoskodjon az 50.645-2/1993. számú határozatban foglalt kötelezettségek betartásának ellenőrzéséről. Felkérem továbbá Szombathely Megyei Jogú Város Polgármesterét, hogy a probléma végleges megoldása érdekében - természetszerűleg az Önkormányzat érdekeinek szemelőtt tartásával - a rendelkezésére álló eszközökkel kísérelje meg a telep mielőbbi elköltözésének előmozdítását.

Budapest, 1999. június 25.

Gönczöl Katalin